
Nr. SC2010-

REFERAT

privind aprobarea Documentaţiei de avizare a lucrărilor de intervenţii şi a Analizei cost-beneficiu şi a cheltuielilor legate de proiect ce revin Municipiului Timişoara în cadrul proiectului “Sistem agro-logistic regional integrat” nr. HURO/0802/153, Acronim RAL-SYSTEM în vederea accesării fondurilor nerambursabile prin Programul de Cooperare Transfrontalieră Ungaria - România 2007-2013 - Axa prioritară 2 - „Întărirea coeziunii sociale şi economice în regiunea de graniţă”, Domeniul major de intervenţie 2.1. – „Sprijinirea cooperării transfrontaliere în domeniul afacerilor”, Acţiunea 2.1.1. „Dezvoltarea infrastructurii de afaceri” finanţat de Fondul European de Dezvoltare Regională
Extinderea Pieţei de Gros din Timişoara constituie o măsură prioritară cuprinsă în Conceptul Strategic de Dezvoltare Economică şi Socială a Zonei Timişoara şi un obiectiv strategic prezent atât în Strategia Naţională de Dezvoltare durabilă, cât şi în cea regională respectiv judeţeană. Aceasta reprezintă un obiectiv de importanţă strategică pentru autorităţile publice locale, ca mijloc eficient de dezvoltare şi restructurare a producţiei agricole de întărire a competitivităţii agriculturii în partea de vest a României pe plan naţional şi internaţional. Rezultatele preconizate prin realizarea acestui obiectiv sunt: dezvoltarea unui sistem eficient de distribuţie pentru producătorii agricoli, oferirea unor facilităţi sporite de sortare, ambalare şi transport a produselor agricole, aprovizionarea mai bună a consumatorilor din partea de vest a României, crearea unui nume de marcă pentru produsele agricole din regiune.

Datorită poziţionării geopolitice şi relaţiei de înfrăţire existente, Oraşul Szeged ocupă un loc aparte în ceea ce priveşte raporturile de cooperare transfrontalieră cu Timişoara. În vederea întăririi şi concretizării acestor raporturi cele două oraşe înfrăţite vizează participarea în parteneriat în cadrul Programului de Cooperare Transfrontalieră Ungaria - România 2007-2013 - Axa prioritară 2 - „Întărirea coeziunii sociale şi economice în regiunea de graniţă”, Domeniul major de intervenţie 2.1. – „Sprijinirea cooperării transfrontaliere în domeniul afacerilor”, Acţiunea 2.1.1. „Dezvoltarea infrastructurii de afaceri” finanţat de Fondul European de Dezvoltare Regională.

În prezent, în Piaţa de Gros din Timişoara gradul de ocupare este de 100% iar solicitările producătorilor şi angrosiştilor  privind închirierea de spaţii  de depozitare şi comercializare a produselor este peste măsura posibilităţilor existente. Pentru a satisface nevoile de spaţii de închiriere necesare operatorilor economici în vederea desfăşurării unor servicii de calitate în folosul locuitorilor din  Timişoara şi din zonă, a devenit iminentă construirea unei noi hale în suprafaţă de 700 mp. 

Realizarea obiectivului de investiţii mai sus menţionat, este necesară şi oportună, atât pentru dezvoltarea  echilibrată a pieţelor agricole de gros la standarde europene pentru judeţul Timiş şi Regiunea Vest cât şi pentru beneficiul public, determinând creşterea performanţelor economice a celor două pieţe, proiectul determinând echilibrarea acestora şi apariţia unor preţuri corecte şi competitive, urmând ca producătorii autohtoni, un grup important de contribuabili, să dispună de o infrastructură modernizată şi securizată. 

Scopul acestui proiect este de a crea un sistem logistic regional integrat, care să permită realizarea unei burse de mărfuri agricole virtuale şi dezvoltarea echilibrată a pieţelor din cele două oraşe. Modernizarea Pieţei de Gros din Timişoara prin crearea unei burse virtuale va facilita dezvoltarea infrastructurii pieţei privind colectarea, achiziţionarea mărfurilor agro-alimentare şi logistica necesară, simultan cu creşterea numărului de producători locali (en-grosişti) din incinta pieţei. Prin activităţile derulate de către Municipiul Timişoara în cadrul proiectului se vor realiza următoarele: o hală de colectare şi achiziţii de produse agro-alimentare construită, un sistem informatic integrat, introducerea unui sistem de securizare a accesului (barieră şi ticketing) şi monitorizare, o staţie videoconferinţă cu un terminal, un sistem de afişaj digital, materiale promoţionale trilingve.

Prima etapă a proiectului a constat în elaborarea Notei Conceptuale (descrisă pe scurt ideea de proiect) care a fost depusă în cadrul celei de a doua solicitări de propuneri de proiecte şi care a fost aprobată de Comitetul Comun de Selecţie din Budapesta.

Nota Conceptuală aferentă proiectului "Sistem agro-logistic regional integrat" a fost aprobată, Municipiul Timişoara fiind invitat astfel în a doua etapă să depună aplicaţia completă (cerere de finanţare precum şi alte documente suport anexe ale cererii de finanţare) la Secretariatul Tehnic Comun (STC) din Budapesta.
Necesitatea proiectului este argumentată de faptul că între zonele economice adiacente celor două oraşe se realizează un schimb economic important de mărfuri agro-alimentare. Potenţialul de creştere a acestor schimburi este foarte mare, dar ritmul creşterii este încetinit din cauza:

- lipsei unui sistem de interacţiune în timp real între cele două pieţe, care să permită o echilibrare a ofertei şi cererii;

- absenţei unor servicii logistice complexe ceea ce determină migrarea producătorilor spre alte pieţe;

- existenţei unei infrastructuri relativ învechite, neadaptate la dinamica schimburilor (infrastructura de bază de colectare, achiziţie şi logistică şi cea de securizare a accesului şi activităţii operaţionale);

- insuficienţei fondurilor bugetare pentru dotarea corespunzătoare.

Pentru realizarea acestor obiective, Municipiul Timişoara a considerat oportună accesarea de fonduri nerambursabile în cadrul Programului de Cooperare Transfrontalieră Ungaria - România 2007-2013, pentru construirea unei noi hale în cadrul Pieţei de Gros din Timişoara şi realizarea unui parteneriat cu Piaţa de Gros din Szeged.

Menţionăm că în cadrul acestui program, implementarea proiectului se va realiza conform prevederilor din manualul programului, respectiv prin efectuarea cheltuielilor în avans din bugetul local, sumele cheltuite urmând a se recupera pe parcursul perioadei de implementare a proiectului de la Autoritatea de Management pentru Programul de Cooperare Transfrontalieră HU – RO  - asistenţa financiară UE şi de la Ministerul Dezvoltării Regionale şi Turismului – cofinanţarea de la bugetul de stat după efectuarea Controlului de Prim Nivel şi validarea cheltuielilor efectuate de către Autoritatea Naţională prin intermediul cererilor de rambursare elaborate.
Proiectul va determina creşterea competitivităţii economice din zona transfrontalieră comună prin dezvoltarea şi integrarea infrastructurii de afaceri din arealul economic al celor două oraşe înfrăţite Timişoara – Szeged implementând un sistem logistic regional integrat ce va încuraja schimburile comerciale (circulaţia mai rapidă a mărfurilor agro-alimentare) între producătorii locali din arealul comun, îmbunătăţind condiţiile de acces şi de desfăşurare a activităţilor de circulaţie a mărfurilor agro-alimentare, dar şi beneficii financiare pentru economia locală.

Având în vedere cele menţionate mai sus, precum şi oportunitatea şi necesitatea atragerii de fonduri nerambursabile pentru realizarea sistemului de comerţ regional integrat,  care să constituie premisa pentru creşterea competitivităţii de o parte şi de alta a frontierei,

                                                                 Propunem 

                    comisiilor din cadrul Consiliului Local al Municipiului Timişoara

- aprobarea participării Municipiului Timişoara, în calitate de Lider de Proiect,  în cadrul proiectului “Sistem agro-logistic regional integrat” alături de Autoguvernarea oraşului Szeged, în calitate de Partener de Proiect, în vederea accesării fondurilor nerambursabile prin Programul Operaţional de Cooperare Transfrontalieră Ungaria-România 2007-2013, Axa prioritară 2 - „Întărirea coeziunii sociale şi economice în regiunea de graniţă”, Domeniul major de intervenţie 2.1. - „Sprijinirea cooperării transfrontaliere în domeniul afacerilor”, Acţiunea 2.1.1. „Dezvoltarea infrastructurii de afaceri” finanţat din Fondul European de Dezvoltare Regională.
- aprobarea Documentaţiei de Avizare a Lucrărilor de Intervenţii şi Analiza cost-beneficiu în vederea realizării obiectivului de investiţii al Municipiului Timişoara din cadrul proiectului “Sistem agro-logistic regional integrat” elaborate de către S.C. I.S.E. PERFORMER CONSULT S.R.L., cu principalii indicatori tehnico-economici prevăzuţi în Anexa 1 la prezentul referat.

- aprobarea valorii totale a proiectului în sumă de 2.552.298 Lei (inclusiv T.V.A), echivalentul a 603.737 EURO (1 curs euro=4,2275 lei din data de 14.06.2010 ) ce revine Municipiului Timişoara, în calitate de Lider de proiect şi alocarea în bugetul local a sumelor necesare implementării optime a proiectului în condiţiile rambursării/decontărilor ulterioare.  

